
Prijedlog
REPUBLIKA HRVATSKA








SISAČKO-MOSLAVAČKA ŽUPANIJA

O P Ć I N A  S U N J A 

OPĆINSKO VIJEĆE

Na temelju članka 4. do 12.  Zakona o poljoprivrednom zemljištu („Narodne novine“ 20/2018 i 115/18), članka 8. stavka 2. Zakona o zaštiti od požara („Narodne novine“ broj 92/10), članka 4. Pravilnika o agrotehničkim mjerama („Narodne novine“ 22/19) i članka  32. Statuta Općine Sunja («Službeni vjesnik»  br. 30/09, 26/10, 43/10, 12/13, 46/13, 31/14 i 5/18), Općinsko vijeće Općine Sunja na ___ sjednici održanoj dana ______ 2019. godine donijelo je 

O D L U K U

o agrotehničkim mjerama

OPĆE ODREDBE 

Članak 1.

Ovom Odlukom propisuju se potrebne agrotehničke mjere u slučajevima u kojima bi propuštanje tih mjera nanijelo štetu poljoprivrednom zemljištu i onemogućilo ili smanjilo poljoprivrednu proizvodnju, mjere za uređivanje i održavanje poljoprivrednih rudina te mjere zaštite od požara na poljoprivrednom zemljištu, šumama i šumskom zemljištu, a sve u svrhu održavanja i zaštite poljoprivrednog zemljišta na području Općine Sunja.

Članak 2.

Poljoprivrednim zemljištem iz članka 1. ove Odluke smatraju se slijedeće poljoprivredne površine: oranice, vrtovi, livade, pašnjaci, voćnjaci, vinogradi, ribnjaci, trstici i močvare kao i drugo zemljište koje se uz gospodarski opravdane troškove može privesti poljoprivrednoj proizvodnji. 

Katastarske čestice zemljišta unutar granice građevinskog područja površine veće od 500 m2 i katastarske čestice zemljišta izvan granice građevinskog područja planirane dokumentima prostornog uređenja za izgradnju, koje su u evidencijama Državne geodetske uprave evidentirane kao poljoprivredno zemljište, a koje nisu privedene namjeni, moraju se održavati pogodnim za poljoprivrednu proizvodnju i u tu se svrhu koristiti do izvršnosti akta kojim se odobrava građenje, odnosno do primitka potvrde glavnog projekta. 

Pod održavanjem poljoprivrednog zemljišta pogodnim za poljoprivrednu proizvodnju smatra se sprječavanje njegove zakorovljenosti i obrastanja višegodišnjim raslinjem, kao i smanjenje njegove plodnosti. 

II. AGROTEHNIČKE MJERE 

Članak 3.

Pod agrotehničkim mjerama na poljoprivrednom zemljištu  smatraju se: 

a) minimalna razina obrade i održavanja poljoprivrednog zemljišta povoljnim za uzgoj biljaka

b) sprječavanje zakorovljenosti i obrastanja višegodišnjim raslinjem

c) suzbijanje organizama štetnih za bilje

d) gospodarenje biljnim ostatcima

e) održavanje organske tvari i humusa u tlu

f) održavanje povoljne strukture tla

g) zaštita od erozije

h) održavanje plodnosti tla.

Minimalna razina obrade i održavanja poljoprivrednog zemljišta povoljnim za uzgoj biljaka

Članak 4.

Minimalna razina obrade i održavanja poljoprivrednog zemljišta podrazumijeva provođenje najnužnijih mjera u okviru prikladne tehnologije, a posebno:

a) redovito obrađivanje i održavanje poljoprivrednog zemljišta u skladu s određenom biljnom vrstom i načinom uzgoja, odnosno katastarskom kulturom poljoprivrednog zemljišta

b) održavanje ili poboljšanje plodnosti tla

c) održivo gospodarenje trajnim pašnjacima i livadama

d) održavanje površina pod trajnim nasadima u dobrom proizvodnom stanju.

Sprječavanje zakorovljenosti i obrastanja višegodišnjim raslinjem

Članak 5.

Vlasnici i posjednici poljoprivrednog zemljišta dužni su primjenjivati odgovarajuće agrotehničke mjere obrade tla i njege usjeva i nasada u cilju sprječavanja zakorovljenosti i obrastanja višegodišnjim korovom poljoprivrednog zemljišta.

Kod sprječavanja zakorovljenosti i obrastanja višegodišnjim raslinjem i njege usjeva potrebno je dati prednost nekemijskim mjerama zaštite bilja kao što su mehaničke, fizikalne, biotehničke i biološke mjere zaštite, a kod korištenja kemijskih mjera zaštite potrebno je dati prednost herbicidima s povoljnijim ekotoksikološkim svojstvima.

Suzbijanje organizama štetnih za bilje

Članak 6.

Vlasnici odnosno posjednici poljoprivrednog zemljišta dužni su suzbijati organizme štetne za bilje, a kod suzbijanja obvezni su primjenjivati temeljna načela integrirane zaštite bilja sukladno posebnim propisima koji uređuju održivu uporabu pesticida.

Gospodarenje biljnim ostacima

Članak 7.

U trogodišnjem plodoredu dozvoljeno je samo u jednoj vegetacijskoj godini uklanjanje biljnih ostataka s poljoprivrednih površina osim u slučajevima njihovog daljnjeg korištenja u poljoprivredi u smislu hrane ili stelje za stoku i u slučaju njihove potencijalne opasnosti za širenje organizama štetnih za bilje.

Vlasnici odnosno posjednici poljoprivrednog zemljišta moraju ukloniti sa zemljišta sve biljne ostatke koji bi mogli biti uzrokom širenja organizama štetnih za bilje u određenom agrotehničkom roku u skladu s biljnom kulturom.

Agrotehničke mjere gospodarenja s biljnim ostatcima obuhvaćaju:

a) primjenu odgovarajućih postupaka s biljnim ostatcima nakon žetve na poljoprivrednom zemljištu na kojem se primjenjuje konvencionalna i reducirana obrada tla

b) primjenu odgovarajućih postupaka s biljnim ostatcima na površinama na kojima se primjenjuje konzervacijska obrada tla

c) obvezu uklanjanja suhih biljnih ostataka ili njihovo usitnjavanje s ciljem malčiranja površine tla nakon provedenih agrotehničkih mjera u višegodišnjim nasadima

d) obvezu odstranjivanja biljnih ostataka nakon sječe i čišćenja šuma, putova i međa na šumskom zemljištu, koje graniči s poljoprivrednim zemljištem te se ovaj materijal mora zbrinuti/koristiti na ekološki i ekonomski održiv način, kao što je izrada komposta, malčiranje površine, alternativno gorivo i sl.

Žetveni ostatci ne smiju se spaljivati, a njihovo je spaljivanje dopušteno samo u cilju sprečavanja širenja ili suzbijanja organizama štetnih za bilje uz provođenje mjera zaštite od požara sukladno posebnim propisima.

Održavanje razine organske tvari i humusa u tlu

Članak 8.

Organska tvar u tlu održava se provođenjem minimalno trogodišnjeg plodoreda prema pravilima struke ili uzgojem usjeva za zelenu gnojidbu ili dodavanjem poboljšivača tla.

Trogodišnji plodored podrazumijeva izmjenu u vremenu i prostoru: strne žitarice – okopavine – leguminoze ili industrijsko bilje ili trave ili djeteline ili njihove smjese.

Redoslijed usjeva u plodoredu mora biti takav da se održava i poboljšava plodnost tla, povoljna struktura tla, optimalna razina hraniva u tlu.

Trave, djeteline, djetelinsko-travne smjese sastavni su dio plodoreda i mogu na istoj površini ostati duže od tri godine.

Podusjevi, međuusjevi i ugar smatraju se sastavnim dijelom plodoreda.

Članak 9.

Kod planiranja održavanja razine organske tvari u tlu potrebno je unositi žetvene ostatke u tlu primjenom konvencionalne, reducirane ili konzervacijske obrade tla i uravnoteženo gnojiti tlo organskim gnojem ili uzgojem usjeva za zelenu gnojidbu.

Održavanje strukture tla

Članak 10.

Korištenje mehanizacije mora biti primjereno stanju poljoprivrednog zemljišta i njegovim svojstvima.

U uvjetima kada je tlo zasićeno vodom, poplavljeno ili prekriveno snijegom zabranjeno je korištenje poljoprivredne mehanizacije na poljoprivrednom zemljištu, osim prilikom žetve ili berbe usjeva.

Zaštita od erozije 

Članak 11.


Agrotehničkim mjerama u svrhu žaštite od erozije vodom i vjetrom podrazumjeva se zabrana skidanja humusnog odnosno oraničnog sloja površine poljoprivrednog zemljišta. 

Vlasnici i posjednici poljoprivrednog zemljišta dužni su održavati dugogodišnje nasade i višegodišnje kulture podignute radi zaštite od erozije na tom zemljištu.

Na nagnutim terenima (>15%) obveza je provoditi pravilnu izmjenu usjeva.

Međuredni prostori na nagnutim terenima (>15%) pri uzgoju trajnih nasada moraju biti zatravljeni, a redovi postavljeni okomito na nagib terena.

Na nagibima većim od 25% zabranjena je sjetva jarih okopavinskih usjeva rijetkog sklopa.

 
Na prostorima gdje dominiraju teksturno lakša tla pored konzervacijske obrade u cilju ublažavanja pojave i posljedica erozije vjetrom moraju se podići vjetrozaštitni pojasi.

Održavanje plodnosti tla
Članak 12.

Plodnost tla se mora održavati primjenom agrotehničkih mjera, uključujući gnojidbu, gdje je primjenjivo, kojom se povećava ili održava povoljan sadržaj makro i mikrohraniva u tlu, te optimalne fizikalne i mikrobiološke značajke tla.

III. MJERE ZA UREĐIVANJE I ODRŽAVANJE POLJOPRIVREDNIH RUDINA 
Članak 13.
Kao mjere za uređivanje i održavanje poljoprivrednih rudina propisuju se: 

1. održavanje živica i međa, 

2. održavanje poljskih putova, 

3. uređivanje i održavanje kanala oborinske odvodnje, 

4. sprečavanje zasjenjivanja susjednih parcela, 

5. sadnja i održavanje vjetrobranskih pojasa. 

Članak 14.

Za područje Općine Sunja provode se mjere za uređivanje i održavanje poljoprivrednih rudina, koje obuhvaćaju: 

1. zabranu sadnje višegodišnjih nasada visoko - rastućih kultura koje zasjenjuju susjedne zemljišne čestice, na način da onemogućavaju ili otežavaju poljoprivrednu proizvodnju na tim česticama, 

2. održavanje zelenih ograda na način da se spriječi njihovo širenje na susjedno obradivo zemljište i putove i zasjenjenje susjednih površina prerastanjem zelene ograde, 

3. održavanje i uređenje zemljišnih međa, zelenih ograda i poljskih putova tako da ne ometaju provođenje agrotehničkih mjera, 

4. održavanje i uređenje poljoprivrednih površina i poljskih putova tako da budu vidljivo označeni, očišćeni od korova i višegodišnjeg raslinja, radi neometanog prolaza vatrogasnih vozila, 

5. održavanje i uređenje zemljišnih međa i zelenih ograda tako da budu vidljivo označene i očišćene od korova i raslinja. 

Održavanje živica i međa 
Članak 15.

Vlasnici i posjednici poljoprivrednog zemljišta koji zasade živicu dužni su je redovito održavati i orezivati na način da priječe njihovo širenje na susjedno obradivo 
-6-

zemljište i putove, zasjenjivanje susjednih parcela, da spriječe njenu zakorovljenost i da ne ometa promet, vidljivost i preglednost poljskog puta. 

Vlasnici i posjednici poljoprivrednog zemljišta dužni su održavati međe tako da budu vidljivo označene, očišćene od korova i višegodišnjeg raslinja, te da ne ometaju provedbu agrotehničkih zahvata. 

Živica ne može služiti kao međa između poljoprivrednih površina. 

Živice uz poljske putove, odnosno međe mogu se zasaditi najmanje 0,5 m od ruba puta, odnosno međe i ne mogu biti šire od 0,5 m te se u svrhu sprečavanja zasjenjivanja susjednih parcela moraju obrezivati, tako da njihova visina ne prelazi 1,2 m.

Za ograđivanje parcela na međama zabranjuje se korištenje bodljikave žice i armaturnih mreža. 

Radi održavanja u ispravnom stanju živica i međa zabranjeno je: 

- podizanje živica na međi i uz poljske putove, ako bi one nanosile štetu susjednom poljoprivrednom zemljištu ili smetale odvijanju prometa, vidljivosti ili preglednosti poljskog puta, 

- neovlašteno preoravanje i pomicanje međa, 

- paljenje grmlja, korova, trave i žetvenih ostataka na, i uz među. 

Održavanje poljskih putova 
Članak 16.

Vlasnici i posjednici poljoprivrednog zemljišta dužni su održavati poljske putove koje koriste najmanje u opsegu potrebnom za uobičajeni prijevoz poljoprivrednim strojevima. 

Odredbe stavka 1. ne odnose se na putove utvrđene u mreži nerazvrstanih cesta Općine Sunja koje se održavaju sukladno Odluci o nerazvrstanim cestama na području Općine Sunja („Službeni vjesnik“ broj 60/16). 

Općina Sunja dužna je sudjelovati u uređenju i održavanju poljskih putova koji nisu razvrstani kao javna, županijska i lokalna cesta.

Održavanjem poljskih putova smatra se naročito: 

- nasipavanje kamenim materijalom (šljunak, drobljeni kamen), 

- čišćenje i održavanje odvodnih kanala, cijevnih propusta i sistema odvodnje i otjecanja oborinskih voda, 

- sprečavanje širenja živica i drugog raslinja uz putove, 

- sječa pojedinih stabala ili grana koje sprečavaju prijevoz odnosno korištenje puta, 

- sprečavanje oštećivanja putova njihovim nepravilnim korištenjem (preopterećenje, vuča trupaca, neovlašteni građevinski zahvati, nasipavanje otpadnim materijalom i sl.), uzurpacija putova i zemljišta u zaštitnom pojasu. 

Nadležne službe Općine Sunja na svom području prate stanje održavanja poljskih putova, te organizira vlasnike i ovlaštenike poljoprivrednog zemljišta koji koriste putove radi poduzimanja zajedničkih postupaka na održavanju poljskih putova. 

Za održavanje putova u privatnom vlasništvu (putovi služnosti) odgovorni su vlasnici, a eventualne sporove o korištenju i održavanju putova rješava sud. 

Poljoprivredna inspekcija i komunalni-poljoprivredni redar Općine Sunja prate stanje održavanja poljskih putova, te pokreću postupke radi uređenja i održavanja istih kao i sprečavanja oštećivanja i uzurpacije putnog zemljišta i zemljišta u zaštitnom pojasu. 

Ukoliko prilikom radova na održavanju poljskih putova dođe do oštećivanja poljoprivrednog zemljišta, izvođač radova dužan je štetu otkloniti i poljoprivredno zemljište privesti njegovoj namjeni. 

Zabranjuju se sve radnje koje mogu dovesti do uništavanja poljskih putova, a naročito: 

- preoravanje poljskih putova, 

- sužavanje poljskih putova, 

- uništavanje zelenog pojasa uz poljske putove, 

- iznošenje zemlje i raslinja na poljske putove prilikom obrađivanja zemljišta, 

- skretanje oborinskih i drugih voda na poljske putove. 

Uređivanje i održavanje kanala oborinske odvodnje 
Članak 17.

Za uređivanje i održavanje poljoprivrednih rudina provodi se mjera čišćenja prirodnih i umjetnih vodenih kanala radi sprječavanja odrona zemlje i zarastanja korova tako da se omogući prirodni tok oborinskih voda. 

Za uređivanje i održavanje poljoprivrednih rudina obvezna je mjera sadnje i održavanja vjetrobranskih pojaseva. 

Zabranjeno je bilo kakvo odlaganje smeća, zemlje i drugih otpadaka u kanalima ili na njihovim bankinama. 

Pravne osobe osnovane radi upravljanja vodnim objektima kanale iz svoje nadležnosti čiste sukladno posebnim propisima.

Sprječavanje zasjenjivanja susjednih čestica 
Članak 18.

Radi sprječavanja zasjenjivanja susjednih parcela na kojima se vrši poljoprivredna proizvodnja, zabranjuje se sadnja visokog raslinja neposredno uz međe. 

Živice iz članka 15. ove Odluke moraju se radi sprječavanja zasjenjivanja uredno orezivati. 

Članak 19.
Vlasnici i posjednici poljoprivrednog i drugog zemljišta koje se koristi kao poljoprivredno, dužni su provoditi mjere propisane ovom Odlukom radi zaštite tog zemljišta. 

Vlasnici i posjednici poljoprivrednog i drugog zemljišta koje se koristi kao poljoprivredno,  koji  ne  poduzmu  odgovarajuće  agrotehničke  mjere  ili  mjere  za uređivanje i održavanje poljoprivrednih rudina ove Odluke, dužni su omogućiti ovlaštenim pravnim osobama poduzimanje mjera radi provođenja agrotehničkih mjera na zemljištu u njihovom vlasništvu. 

IV. MJERE ZAŠTITE OD POŽARA 
Članak 20.
Pod mjerama zaštite od požara u smislu ove Odluke smatraju se mjere koje se moraju provoditi da bi se spriječila pojava i širenje požara.

Članak 21.

Vlasnici odnosno posjednici poljoprivrednog zemljišta dužni su radi sprječavanja pojave i širenja požara na poljoprivrednom zemljištu poduzimati osim mjera iz odredbe članka 7. Odluke i: 

- održavati, uređivati i čistiti međe, živice, kanale, te poljske i šumske putove, 

- uklanjati suhe biljne ostatke nakon provedenih agrotehničkih mjera i nakon žetve, berbe i slično, a najkasnije do 1. lipnja tekuće godine, 

- uz među preorati ili očistiti zemljište zatravljeno suhim biljem i biljnim otpadom radi sprječavanja širenja požara na susjedno zemljište. 

Članak 22.

Vlasnici odnosno posjednici poljoprivrednog zemljišta dužni su prilikom uništavanja korova i biljnog otpada spaljivanjem poduzimati slijedeće mjere: 

- dobiti odobrenje nadležnog DVD-a o mjestu i vremenu spaljivanja, 

- spaljivati suhi korov i biljni otpad na sigurnoj udaljenosti od ruba šumskog zemljišta te krošanja stabala, nasada na susjednim parcelama kao i od stupova dalekovoda, 

- tlo na kojem se loži vatra radi spaljivanja korova i biljnog otpada mora se očistiti od trave i drugog gorivog materijala, 

- pri spaljivanju korova i biljnog otpada moraju biti nazočne osobe koje su zapalile vatru i to od zapaljenja vatre do njenog potpunog sagorijevanja i uz sebe moraju imati osnovna sredstva i opremu za početno gašenje požara (lopata, kanta napunjena vodom i sl.), – nakon sagorijevanja osobe su dužne pregledati mjesto loženja i ostatke sagorijevanja u potpunosti ugasiti vodom. 

- osoba koja je zapalila vatru dužna ju je i ugasiti, a to utvrditi prebacivanjem pepela i polijevanjem vode i tek onda napustiti to mjesto. 

Članak 23.

Zabranjuje se uklanjanje i spaljivanje korova i biljnog otpada na poljoprivrednom zemljištu u razdoblju od 1. lipnja do 30. rujna tekuće godine. 

V. NADZOR 

Članak 24.

Nadzor nad provedbom odredbi ove Odluke provode poljoprivredna inspekcija i inspekcija zaštite od požara, te nadležni komunalno-poljoprivredni redar. 

U provedbi nadzora nad odredbama ove Odluke nadležne inspekcije iz stavka 1. ovog članka mogu odrediti vlasnicima i posjednicima zemljišta poduzimanje određenih mjera iz ove Odluke. 

VI. KAZNENE ODREDBE 
Članak 25.

Novčanom kaznom od 500,00 do 15.000,00 kn kaznit će se fizička osoba za prekršaj ako postupi protivno odredbama iz ove Odluke. 

Novčanom kaznom od 500,00 do 15.000,00 kn kaznit će se fizička osoba obrtnik i osoba koja obavlja samostalnu djelatnost ako postupi protivno odredbama iz ove Odluke. 

Članak 26.

Novčanom kaznom od 10.000,00 do 30.000,00 kn kaznit će se za prekršaj pravna osoba ako postupi protivno odredbama iz ove Odluke. 

Za prekršaje iz stavka 1. ovog članka kaznit će se odgovorna osoba u pravnoj osobi novčanom kaznom od 500,00 kn do 15.000,00 kn. 

Članak 27.

Nadležni redar ovlašten je za prekršaje iz ove Odluke: 

- izdati obvezni prekršajni nalog i izreći novčanu kaznu, 

- pokrenuti prekršajni postupak optužnim prijedlogom prekršajnom sudu i poduzimati druge radnje u tom postupku u svojstvu ovlaštene osobe tužitelja. 

Nadležni redar može na licu mjesta naplaćivati novčanu kaznu na mjestu počinjenja prekršaja bez prekršajnog naloga, uz izdavanje potvrde, sukladno zakonu i ovoj Odluci.  

Protiv osoba koje ne pristanu platiti novčanu kaznu na mjestu počinjenja prekršaja, izdat će mu se obvezni prekršajni nalog s uputom da novčanu kaznu mora platiti u roku od osam dana od dana uručenja, odnosno dostave prekršajnog naloga sukladno ovom članku.

Članak 28.
Novčanom kaznom od 3.000,00 kn do 5.000,00 kn kaznit će se za prekršaj pravna osoba, a novčanom kaznom od 500,00 kn do 1.000,00 kn za prekršaj fizička osoba – ovlaštenik, odnosno vlasnik poljoprivrednog zemljišta ako onemogući ovlaštenim pravnim osobama poduzimanje agrotehničkih mjera na zemljištu kojega je ovlaštenik, odnosno vlasnik u slučaju iz članka 13. ove Odluke. 

Novčanom kaznom od 1.000,00 kn do 2.000,00 kn kaznit će se odgovorna osoba u pravnoj osobi za prekršaj iz stavka 1. ovog članka. 

VII. PRIJELAZNE I ZAVRŠNE ODREDBE 

Članak 29.

Do popune radnog mjesta poljoprivrednog redara, odnosno organizacije obavljanja poslova poljoprivrednog redara na drugi način, poslove poljoprivrednog redara iz ove Odluke će neposredno izvršavati komunalni-poljoprivredni redar. 

Obvezuju se mjesni odbori da na svojim područjima sudjeluju u provođenju ove Odluke, a o slučajevima neprovođenja Odluke ovlašteni su poljoprivrednoj inspekciji i komunalno-poljoprivrednom redaru dostaviti podatke o vlasnicima, odnosno o ovlaštenicima poljoprivrednog zemljišta koji krše odredbe ove Odluke. 

Članak 30.

Stupanjem na snagu ove Odluke stavlja se izvan snage Odluka o agrotehničkim mjerama i mjerama za uređivanje i održavanje poljoprivrednih rudina na području Općine Sunja („Službeni vjesnik Općine Sunja“  broj 50/14). 

Članak 31.

Ova Odluka stupa na snagu osmog dana od dana objave u „Službenom vjesniku“ Općine Sunja.

KLASA: 

URBROJ:                                                                                             

Sunja, 



 
                                        


     PREDSJEDNIK




  
                          


OPĆINSKOG VIJEĆA

          


            




     Dalibor Medved, ing.
